Na temelju članka 98. i članka 118. stavka 2. podstavka 3. Zakona o odgoju i obrazovanju u osnovnoj i srednjoj školi („Narodne novine“ broj 87/08., 86/09., 92/10., 105/10., 90/11., 16/12., 86/12., 126/12. – pročišćeni tekst, 94/13., 152/14. i 7/17.), uz prethodnu suglasnost župana Koprivničko-križevačke županije, Školski odbor Osnovne škole Legrad, dana 15.5.2017. donosi

STATUTARNU ODLUKU O IZMJENAMA I DOPUNAMA

STATUTA OSNOVNE ŠKOLE LEGRAD

Članak 1.

U Statutu Osnovne škole Legrad KLASA: 012-03/15-01/3, URBROJ: 2137-34-15-01 od 15.4.2015. i KLASA: 012-03/15-01/3, URBROJ: 2137-34-15-05 od 26.2.2016. (u daljnjem tekstu: Statut) u članku 2. iza stavka 1. dodaje se stavak 2. koji glasi:

„(2) Škola je pravna osoba upisana u sudski registar Trgovačkog suda u Varaždinu te u zajednički elektronski upisnik ustanova osnovnog i srednjeg školstva Ministarstva znanosti i obrazovanja.“

Članak 2.

Članak 3. mijenja se i glasi:

„(1) Osnivač Škole je Koprivničko-križevačka županija (u daljem tekstu: Osnivač).

(2) Škola je osnovana Odlukom o podjeli Osnovne škole Legrad, KLASA: 602-02/02-01/10, URBROJ: 2137-11-02-3 koju je donijela Županijska skupština Koprivničko-križevačke županije dana 12. srpnja 2002.

(3) Škola je pravni sljednik Osnovne škole Legrad upisane u Trgovački sud u Varaždinu pod MBS: 010035103.“

Članak 3.

U članku 4. stavak 2. mijenja se i glasi:

„(2) Sjedište škole je u Legradu, Petra Zrinskog 10.“

Članak 4.

Članak 114. mijenja se i glasi:

„(1) Izostanak s nastave, u slučaju pravodobnog zahtjeva roditelja, može odobriti:

učitelj za izostanak tijekom nastavnoga dana,

razrednik za izostanak do tri (pojedinačna ili uzastopna) radna dana,

ravnatelj za izostanak do sedam (uzastopnih) radnih dana,

učiteljsko vijeće za izostanak do petnaest (uzastopnih) radnih dana.

(2) Pravodobnim zahtjevom roditelja za izostanak učenika s nastave prema stavku 1. ovoga članka smatra se:

- usmeni ili pisani zahtjev učitelju najkasnije neposredno prije početka nastave za izostanak tijekom nastavnoga dana, a pisani zahtjev razredniku za izostanak do tri pojedinačna ili uzastopna radna dana najkasnije jedan dan prije izostanka,

- pisani zahtjev ravnatelju za izostanak najkasnije tri dana prije izostanka,

- pisani zahtjev učiteljskom vijeću najkasnije osam dana prije izostanka.

(3) Roditelj može, više puta godišnje, opravdati izostanak svoga djeteta u trajanju do tri radna dana, a za koje nije pravodobno podnesen zahtjev za odobrenjem sukladno stavcima 1. i 2. ovoga članka.

(4) Opravdanost izostanka s nastave zbog zdravstvenih razloga u trajanju duljem od tri radna dana uzastopno dokazuje se liječničkom potvrdom.

(5) Izostanak učenika s nastave može se opravdati i odgovarajućom potvrdom nadležne institucije, ustanove ili druge nadležne fizičke ili pravne osobe (Ministarstvo unutarnjih poslova, sud, nadležni centar za socijalnu skrb, ustanova u koju je učenik uključen zbog pružanja pomoći ili dijagnostike, škola s umjetničkim programima, škola stranih jezika, učenički dom, sportski klub, kulturno-umjetničko društvo, kazalište u koje je učenik uključen, specijalistička ordinacija u kojoj je obavljen pregled ili dijagnostička pretraga i drugo), uključujući i e-potvrdu o narudžbi za pregled u zdravstvenoj ustanovi.

(6) Neopravdanim izostankom smatra se izostanak koji nije odobren ili opravdan sukladno odredbama stavka 1., 2., 3., 4. i 5. ovoga članka.

(7) U slučaju izostanka učenika s nastave prema stavcima 3., 4. i 5. ovoga članka roditelj je dužan javiti razredniku razlog izostanka učenika u roku od dva dana od početka izostanka i obvezno opravdati izostanak dostavljanjem razredniku ispričnice roditelja, liječničke potvrde ili odgovarajuće potvrde nadležne institucije najkasnije u roku od pet dana od povratka učenika na nastavu.“

Članak 5.

Ova Statutarna odluka stupa na snagu danom objave na oglasnoj ploči Škole.

KLASA: 012-03/17-01/2

URBROJ: 2137-34-17-04

U Legradu, 15.5.2017.

PREDSJEDNICA ŠKOLSKOG ODBORA:

Marina Kovaček, prof.

Utvrđuje se da je osnivač Koprivničko-križevačka županija na ovu Statutarnu odluku o izmjenama i dopunama Statuta Osnovne škole Legrad dao prethodnu suglasnost svojim Zaključkom o davanju suglasnosti na Prijedlog Statutarne odluke o izmjenama i dopunama Statuta Osnovne škole Legrad, KLASA: 012-03/15-01/10, URBROJ: 2137/1-06/05-17-9 od 25. travnja 2017.

Ova Statutarna odluka o izmjenama i dopunama Statuta Osnovne škole Legrad objavljena je na oglasnoj ploči Škole dana 15.5.2017. i stupila je na snagu dana 15.5.2017.

RAVNATELJ:

Dragutin Marcinjaš, dipl. uč.